በኢንዱስትሪ ዘርፍ ለሀገር ውስጥ ባለሀብቶች የብድር አሰጣጥ ማሻሻያ ተደረገ
በኢንዱስትሪ ዘርፍ የሚሰማሩ የሀገር ውስጥ ባለሀብቶችን ተሳትፎ ለማሳደግ ቀድሞ በነበረው የብድር አሰጣጥ ላይ ማሻሻያ ተደረገ፡፡አገሪቱ የተያያዘችውን ኢንዱስትሪ መር ኢኮኖሚ ለመገንባት የሀገር ውስጥ ባለሀብቶች በኢንዱስትሪ ዘርፍ እንዲሰማሩ የተሻለ ብድር የሚያገኙበት አካሄድ መዘርጋቱን ኢንዱስትሪ ሚኒስቴር ለዋልታ ገልጿል፡፡ቀደም ሲል በነበረው አካሄድ በዘርፉ የሚሰማሩ ባለሀብቶች ለኢንቨስትመንት ከሚያስፈልጋቸው አጠቃላይ ካፒታል 30 በመቶውን በማሟላት 70 በመቶውን በብድር የሚያገኙበት አሰራር መተግበሩን የኢንዱስትሪ ሚኒስትር ዴኤታ አቶ አለሙ ስሜ አስታውሰዋል፡፡ይህ የብድር አቅርቦት ዕድል ለሀገር ውስጥና ለውጭ ባለሀብቶች ዕኩል የሚሰራ እንደነበር ሚኒስትር ዴኤታው ጠቁመው የሀገር ውስጥ ባለሀብቶችን ተሳትፎ ለማሳደግ የብድር አቅርቦቱ ላይ ማሻሻያ ተደርጓል ብለዋል፡፡በመሆኑም የሀገር ውስጥ ባለሀብቶች ለልማቱ ከሚያስፈልገው አጠቃላይ ካፒታል 25 በመቶውን ከሸፈኑ 75 በመቶው ከመንግስት በብድር ያገኛሉ፡፡ የውጭ ባለሀብቶች በአንፃሩ 50 በመቶ የሚሆነውን ካፒታል በራሳቸው እንዲሸፍኑ ተደርጓል፡፡ከዚህም በተጨማሪ ዓለም ዓቀፍ ደረጃውን በጠበቀው በሀዋሳ ኢንዱስትሪ ፓርክ ገብተው መስራት ለሚፈልጉ የሀገር ውስጥ ባለሀብቶች አበረታች የብድር አሰጣጥ ተግባራዊ መደረጉን አቶ አለሙ አስረድተዋል፡፡‹‹ኢንዱስትሪ ፓርኩ ለሚገቡ የሀገር ውስጥ ባለሀብቶች ለሥራው የሚያስፈልገውን 15 በመቶ ካፒታል ካሟሉ 85 በመቶ ብድር ይሰጣቸዋል›› ያሉት ሚኒስትር ዴኤታው ለሰው ኃይል ግንባታ ለሚያወጡት ወጭም መንግስት ወጭውን እንደሚጋራ አስገንዝበዋል፡፡ኢትዮጵያ የኢንዱስትሪ ዘርፉን ለማስፋፋትና ለማጠናከር የምታደርገው ጥረት በውጭ መንግስታትና የግል የፋይናንስ ተቋማት ትልቅ ድጋፍ እያገኘ መሆኑን ጠቁመዋል፡፡በአራቱ ዋና ዋና ክልሎች ለሚገነቡት የተቀናጀ የአግሮ ኢንዱስትሪ ፓርኮች የኮሪያ ኤግዚም ባንክ ግማሽ ሚሊዮን ዶላር ለማበደር ቃል መግባቱን በማሳያነት ጠቁመዋል፡፡ የቻይናና የጣልያን መንግስትም ፍላጎት ማሳየታቸውን ጨምረው ገልፀዋል፡፡ ‹‹በፌዴራል ደረጃ ለሚገነቡት የኢንዱስትሪ ፓርኮች የዓለም ባንክ ገንዘብ ለመስጠት ፍላጎት አሳይቷል››ብለዋል፡፡በሁለተኛው የዕድገትና ትራንስፎርሜሽን ዕቅድ ማጠናቀቂያ አሁን አራት በመቶ የደረሰውን የኢንዱስትሪ ዕድገት በዕጥፍ የማሳደግ ግብ ተቀምጧል፡፡